NRK Nyheter

**NRK Nyheter** er et merkenavn for nyheter, og en radiokanal som heter NRK Nyheter, produsert og formidlet av det norske kringkastingsselskapet NRK. 

Merkenavnet omfatter alle nyheter på fjernsyn, radio og nye medier, og både riksdekkende og regionale sendinger. Nyhetene produseres på NRKs hovedbase på Marienlyst, på NRK Tyholt og på de tolv distriktskontorene, samt av NRKs korrespondenter i utlandet. Radiokanalen startet sendinger 14. april 1997 som NRK Alltid Nyheter, og var en del av tilbudet som skulle lokke lytterne over på den nye digitale radiostandarden DAB (Eureka 147). På FM var Alltid Nyheter kun tilgjengelig i 17 av de store byene i landet. I tillegg til DAB er kanalen tilgjengelig over internett. Når NRK ikke produserer eget innhold, sender kanalen BBC World Service. Fra starten av var Alltid Nyheter en selvstendig radiokanal organisert direkte under radiodirektøren, senere under NRK radios utviklingsorganisasjon NRK Futurum. 

I 2002 flyttet redaksjonen for Alltid Nyheter til fjernsynshuset på Marienlyst i Oslo, og ble samorganisert og samlokalisert med redaksjonene for Dagsnytt, Dagsrevyen og nrk.no/tekst-TV.

## Historikk
 Radiodirektør i NRK, Tor Fuglevik, fikk idéen til Alltid Nyheter under et møte i den europeiske almenkringkasting-organisasjonen European Broadcasting Union (EBU) i oktober 1994.

Der holdt John Highfield fra den australske allmennkringkasteren Australian Broadcasting Corporation (ABC) et foredrag om den nystartede News Radio.

Denne radiokanalen hentet nyheter ut fra den store, sentrale nyhetsdivisjonen etter «synergiprinsippet» – ved digital overføring av lydinnslag og meldinger gjennom såkalte «digitale sugerør».

Kanalen var digital i hele sin produksjon og avvikling, men ble kringkastet analogt via FM-sendere og AM-sendere.

 Radiodirektør i NRK, Tor Fuglevik, dro til Sydney i mai 1995 for å studere konseptet. Ifølge Fuglevik var kanalsjef Ian Wolfe i News Radio interessert i å bidra med erfaringer og kunnskap for å hjelpe til med å etablere en tilsvarende NRK-kanal. Blant annet advarte Wolfe mot å la den sentrale nyhetsorganisasjonen drifte kanalen, fordi nyhetsorganisasjoner kan produsere nyheter, men ikke kanaler.

Et annet forbilde for Alltid Nyheter var nyhetskanalen France Info, drevet av den franske allmennkringkasteren Radio France. 

Frode Rekve var prosjektleder for utviklingsarbeidet, og Kjetil Svorkmo Bergmann overtok som  redaksjonsleder kort tid etter at sendingene formelt ble åpnet av kringkastingssjef Einar Førde 14. april 1997.

## Kontinuerlige sendinger
Sendingene ble fra starten av satt sammen slik at de skulle gi en fullstendig oppdatering av utenriks-, økonomi- og distriktsnyheter hvert kvarter. Formen skulle være uformell og direkte.

Et eget redaksjonslokale og avviklingsstudio ble bygget i Radiohuset på Marienlyst. Kanalen skulle klare seg med en minimal bemanning av 16 journalister i turnus ved å bruke digital produksjonsteknikk til å hente ut digitale lydklipp og nyhetsmeldinger fra den sentrale nyhetsdivisjonen i NRK, samt BBC World Service og Sveriges radio. 

For å skape best mulig flyt i en sending der avviklere og programledere stadig vekslet mens sendingen pågikk, ble studioet bygget med en akustisk sluse i stedet for dør, slik at man lett kunne gå ut og inn uten å skape støy.

## Forholdet mellom FM og DAB
En viktig hensikt med Alltid Nyheter var å tilby innhold eksklusivt for DAB-lyttere, slik at forbrukerne skulle få et incitament til å kjøpe DAB-mottakere. DAB-dekningen var imidlertid begrenset, og få hadde mottakere da kanalen åpnet. Derfor ble kanalen fra starten av distribuert parallelt i både DAB og FM i de største byene i Norge. 

Tanken var også at mange skulle bli faste lyttere først gjennom FM-mottak, for så å måtte anskaffe DAB-mottaker etter slukking av FM-senderne.

Styret i NRK vedtok 13. desember 2004 at Alltid Nyheter utelukkende skulle sendes via de digitale DAB-senderne, men mangelfull utbredelse av DAB-mottakere og skepsis i blant annet Kultur- og kirkedepartementet førte til at FM-stengningen ble utsatt, i første omgang til 2007. Den 7. juni 2007 besluttet kulturminister Trond Giske på et internt møte i NRK at FM-stengningen skulle utsettes på ubestemt tid.

Det riksdekkende FM-nettet ble stengt i 2017, men i 2019 vedtok Stortinget å forlenge samtlige gjeldende FM-lisenser frem til 2027.

## Organisering

Alltid Nyheter var fram til 2002 en egen, selvstendig kanal i NRK-systemet med 16 fast ansatte medarbeidere. Denne organiseringen skapte motstand innad i radioens Dagsnyttredaksjon, som så på den nye kanalen som en konkurrent. 

Fra 2002 ble kanalen innlemmet i NRKs store felles nyhetsdivisjon.

### Fagredaksjoner
NRKs fagredaksjoner er en del av NRK Nyheter på Marienlyst. Fagredaksjonene leverer stoff til riksdekkende radio- og TV-sendinger, og produserer enkelte egne sendinger.

Utenriksredaksjonen i NRK består både av NRKs korrespondenter og av journalister med base på Marienlyst, som jobber som reportere eller utenriks jourhavende (ujour). Radio og TV har hver sin ujour. Redaksjonen ledes av en utenriksredaktør. Redaksjonen leverer stoff til Dagsnytt, Dagsrevyen, og står bak programmer som Verden i dag, Urix på lørdag og Urix.

Samfunnsredaksjonen har ansvaret for dekning av politikk og økonomi (tidligere to separate redaksjoner). Produserer blant annet Politisk kvarter for radio, i tillegg til nyhetsinnslag til Dagsrevyen og Dagsnytt.

Innenriksredaksjonen dekker løpende nyhetshendelser og fagområder som ikke faller innenfor utenriks- eller samfunnsredaksjonens felt.

Kulturredaksjonen ble en del av nyhetsavdelingen i 2009.

## Kanalprofil og tilgjengelighet

Innholdet i NRK Nyheter er utelukkende verbalt. I tillegg til selvstendig nyhetsjournalistikk henter kanalen nyheter og aktualiteter fra NRKs mangfoldige nyhetsproduksjon i hovedkanalene P1, P2 og P3. Også lyden fra Dagsrevyen og andre nyhetssendinger fra NRKs fjernsynskanaler blir sendt i radiokanalen NRK Nyheter som også sender nyheter fra Sveriges Radio og BBC World Service.

Ifølge kanalens nettsider per 2005 hørte rundt to prosent av Norges befolkning på NRK Nyheter hver dag; det tilsvarte mellom 80&nbsp;000 og 90&nbsp;000 lyttere.

NRK Nyheter sendes over DAB, over FM-sendere i 17 større byer i Norge og via digital satellitt (DVB-S, Thor III). NRK Nyheter distribueres også som nettradio via internett.

## Tidligere FM-frekvenser
* Oslo-området 93,0
* Kristiansand 94,0
* Stavanger 93,0
* Bergen 93,8
* Trondheim 94,9
* Bodø 94,8
* Tromsø 89,8
* Tønsberg 97,0
* Porsgrunn 95,8
* Haugesund 95,6
* Hamar/Gjøvik 88,4
* Sarpsborg/Fredrikstad 90,7
* Alta 90,8
* Vadsø 90,7

## Referanser


## Eksterne lenker
* 
* Nettsidene til ABC Newsradio 
* Nettsidene til France Info 
* Intervju med Tor Fuglevik om bl.a. Alltid Nyheter i Aftenposten, 24.1.2009